b'\n_START_ARTICLE_\nConstantin Niculescu-Rizea\n_START_SECTION_\nVojna karijera\n_START_PARAGRAPH_\nConstantin Niculescu-Rizea ro\xc4\x91en je 9. rujna 1870. u Vedeniju u okrugu Braila. Od listopada 1883. poha\xc4\x91a Pomorsku dje\xc4\x8dju \xc5\xa1kolu u Galatiju. Odli\xc4\x8dni rezultati omogu\xc4\x87ili su mu daljnje \xc5\xa1kolovanje tako da od rujna 1885. poha\xc4\x91a Pomorsku \xc5\xa1kolu u Livornu na kojoj diplomira u lipnju 1891. godine. Potom je raspore\xc4\x91en na slu\xc5\xbebu u Dunavsku diviziju, da bi od 1892. slu\xc5\xbeio na parobrodu Romania. Idu\xc4\x87e, 1893. godine, raspore\xc4\x91en je na slu\xc5\xbebu na \xc5\xa1kolski brod Mircea, sa kojim posje\xc4\x87uje luke Sinopu, Istanbul i Odesu. Istodobno obna\xc5\xa1a i du\xc5\xbenost na polaga\xc4\x8du Alexandru cel Bun. U travnju 1896. imenovan je zapovjednikom torpednog broda Naluca, dok od listopada te iste godine zapovijeda ratnim brodom Romania. Od o\xc5\xbeujka 1897. ponovno zapovijeda torpednim brodom Naluca. Od lipnja 1897. slu\xc5\xbei u Morskoj diviziji, gdje mu je povjereno zapovjedni\xc5\xa1tvo nad krsta\xc5\xa1em Elisabeta. Godine 1897. premje\xc5\xa1ten je u Constantu gdje od 1899. zapovijeda Pomorskom \xc5\xa1kolom, biv\xc5\xa1om Pomorskom dje\xc4\x8djom \xc5\xa1kolom u Galatiju koju je nekada poha\xc4\x91ao. Istodobno sa tom du\xc5\xbenosti sa krsta\xc5\xa1em Elisabeta sudjeluje u izradi mapa rumunjske crnomorske obale, koji projekt zavr\xc5\xa1ava 1900. godine._NEWLINE_U listopadu 1901. premje\xc5\xa1ten je u Dunavsku diviziju, dok od lipnja 1902. zapovijedao torpednim brodom Zborul. Idu\xc4\x87e, 1903. godine, zapovijeda minopolaga\xc4\x8dem Alexandru cel Bun, te se specijalizira za podvodno naoru\xc5\xbeanje. U velja\xc4\x8di 1906. promaknut je u komodora, te imenovan zapovjednikom podmorni\xc4\x8dke obrane, \xc4\x8dime je postao i zapovjednikom svih podmorni\xc4\x8dkih plovila. U travnju 1908. postaje prvim zapovjednikom monitora Kogalniceanu. Godinu dana poslije, u travnju 1909., imenovan je na\xc4\x8delnikom u sredi\xc5\xa1njem ratnom uredu, dok je u travnju 1912. imenovan zapovjednikom pomorskog podru\xc4\x8dja Galati-Tulcea-Sulina. Kao priznati stru\xc4\x8dnjak za pomorsko naoru\xc5\xbeanje, u svibnju 1913. postaje \xc4\x8dlanom Tehni\xc4\x8dkog povjerenstva za pomorsku artiljeriju, u kojem odboru je bio \xc4\x8dlanom sve do 1920. godine.\n_START_SECTION_\nPrvi svjetski rat\n_START_PARAGRAPH_\nNakon mobilizacije rumunjske Dunavske snage su organizirane kao flotne operacije, te na protupodmorni\xc4\x8dku obranu na \xc4\x8dijem \xc4\x8delu se nalazio Niculescu-Rizea. U tom svojstvu organizira napade na austrougarsku Dunavsku flotilu smje\xc5\xa1tenu u Ru\xc5\xa1\xc4\x8duku. Nakon povla\xc4\x8denja rumunjske vojske sa Dunava, u velja\xc4\x8di 1917. je imenovan zapovjednikom okruga Covurlui, te organizira masovni premje\xc5\xa1taj stanovni\xc5\xa1tva i uprave u Moldaviju.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Niculescu-Rizea zapovijeda Pomorskim brodogradili\xc5\xa1tem. U travnju 1920. unaprije\xc4\x91en je u \xc4\x8din kontraadmirala, dok u listopadu te iste godine postaje na\xc4\x8delnikom mornari\xc4\x8dkog odjela ministarstva rata. Nakon odlaska admirala Constantina Balescua u studenom 1920. postaje zapovjednikom rumunjske mornarice. U tom svojstvu poku\xc5\xa1ava opremiti i modernizirati rumunjsku mornaricu kako bi odgovarala potrebama suvremenog ratovanja. Du\xc5\xbenost zapovjednika rumunjske mornarice obna\xc5\xa1a do studenog 1925. godine. U listopadu 1928. imenovan je voditeljem Vojne geografske slu\xc5\xbebe, koju du\xc5\xbenost do travnja 1930. kada je umirovljen.'